Εντουαρντό Καμαβινγκά

Ο **Εντουαρντό Καμαβινγκά** (γαλλικά: *Eduardo Camavinga*, γενν. στις 10 Νοεμβρίου 2002) είναι Γαλλοαγκολέζος επαγγελματίας ποδοσφαιριστής, ο οποίος αγωνίζεται ως μέσος για τη Ρεάλ Μαδρίτης.

## Πρώιμη ζωή
Ο Καμαβινγκά γεννήθηκε στην Ανγκόλα το 2002 από Κονγκολέζους γονείς. Έχει πέντε αδέλφια. Η οικογένειά του μετακόμισε στη Γαλλία όταν ήταν 2 ετών. Μετακόμισαν στο Φουζέρ, όπου μεγάλωσε. Για κάποια περίοδο εξασκούταν στο τζούντο, πριν το αφήσει, για να επικεντρωθεί αποκλειστικά στο ποδόσφαιρο. Το 2013, το σπίτι της οικογένειας κάηκε, καταστρέφοντας το μεγαλύτερο μέρος της ιδιοκτησίας της οικογένειας.

## Επαγγελματική σταδιοδρομία

### Ρεν
Ο Καμαβινγκά αποτελεί μέλος των ακαδημιών της Σταντ Ρενναί από την ηλικία των 11 ετών. Υπέγραψε το πρώτο επαγγελματικό συμβόλαιο του με τη Σταντ Ρενναί στις 14 Δεκεμβρίου 2018, σε ηλικία 16 ετών και ενός μήνα, καθιστώντας τον το νεότερο επαγγελματία στην ιστορία του συλλόγου. Έκανε το επαγγελματικό ντεμπούτο του στην ισοπαλία με 3-3 για τη Λιγκ 1 εναντίον της Ανζέ στις 6 Απριλίου 2019, όπου έγινε ο νεότερος παίκτης που έπαιξε ποτέ για την πρώτη ομάδα της Σταντ Ρενναί, σε ηλικία 16 ετών και 4 μηνών. 

Στις 18 Αυγούστου 2019, ο Καμαβινγκά μοίρασε ασίστ και αναδείχθηκε ως ο Πολυτιμότερος του Αγώνα στην νικητήρια επικράτηση επί της Παρί Σεν Ζερμέν με 2-1. Έτσι, έγινε ο νεότερος παίκτης που μοιράζει ασίστ στην Λιγκ 1, σε ηλικία 16 ετών και 281 ημερών.  Αργότερα, ψηφίστηκε ως ο Παίκτης του Μήνα, ως ο νεότερος που το καταφέρνει.  Στις 15 Δεκεμβρίου 2019, πέτυχε το πρώτο του γκολ με την φανέλα της Ρεν απέναντι στην Λυών, σε νίκη με 1-0 στο 89ο λεπτό του παιχνιδιού.  

Την σεζόν 2020-21 για το Τσάμπιονς Λιγκ, συμμετείχε σε τέσσερα παιχνίδια κόντρα στην Κρασνοντάρ, την Τσέλσι και την Σεβίλλη.  

### Ρεάλ Μαδρίτης
Στις 31 Αυγούστου 2021 ο Καμαβινγκά υπέγραψε συμβόλαιο έως το 2027 με την Ρεάλ Μαδρίτης. Έκανε το ντεμπούτο του στην νίκη με 5-2 επί της Θέλτα, σε ένα ματς στο οποίο βρήκε κιόλας δίχτυα.  Τρεις μέρες αργότερα, πραγματοποίησε την πρώτη του εμφάνιση στο Τσάμπιονς Λιγκ για την Ρεάλ, περνώντας στην θέση του Μόντριτς στο 80ο λεπτό και μοιράζοντας ασίστ για το νικητήριο γκολ του Ροντρίγκο εναντίον της Ίντερ. 

Ο Καμαβινγκά πέρασε ως αλλαγή στον τελικό του Τσάμπιονς Λιγκ 2022 κόντρα στην Λίβερπουλ και βοήθησε την ομάδα του να κατακτήσει για ακόμα μια φορά το πολύτιμο τρόπαιο και το πρώτο στην καριέρα του.  Στις 9 Μαίου 2023, έδωσε ασίστ στον Βινίσιους στο τελικό 1-1 για τα ημιτελικά του Τσάμπιονς Λιγκ εναντίον της Μάντσεστερ Σίτι. Με την ασίστ αυτή, έγινε ο νεότερος παίκτης που το πετυχαίνει σε αυτό το στάδιο της διοργάνωσης, σε ηλικία 20 ετών και 180 ημερών. 

Στις 7 Νοεμβρίου 2023, ο Καμαβινγκά ανανέωσε το συμβόλαιό του με την Ρεάλ Μαδρίτης ως τον Ιούνιο 2029.  Στη 1 Ιουνίου 2024, ξεκίνησε βασικός στον τελικό του Τσάμπιονς Λιγκ απέναντι στην Μπορούσια Ντόρτμουντ, στο οποίο η ομάδα του κέρδισε με 2-0.  

Ο Καμαβινγκά έχασε το πρώτο ματς της σεζόν 2024-25 για το ΟΥΕΦΑ Σούπερ Καπ λόγω τραυματισμού στο γόνατο που θα τον άφηνε εκτός δράσης για μερικές εβδομάδες.  Στις 2 Οκτωβρίου 2024, επέστρεψε στην ενεργό δράση κόντρα στην Λιλ για το Τσάμπιονς Λιγκ.  

## Διεθνής σταδιοδρομία
Στις 11 Νοεμβρίου 2019, ο Καμαβινγκά έλαβε τη γαλλική ιθαγένεια και επιλέχθηκε στην Εθνική Γαλλίας U21 για τους αγώνες με τη Γεωργία και την Ελβετία, αφού ο Ματεό Γκεντουζί κλήθηκε στην Εθνική ανδρών.

Στις 27 Αυγούστου 2020, κλήθηκε να παίξει για την πρώτη ομάδα της Γαλλίας, καθώς ο Πογκμπά βρέθηκε θετικός σε τεστ COVID-19. Έτσι, έγινε ο νεότερος παίκτης που καλείται στην Εθνική ανδρών της Γαλλίας από τον Ρενέ Ζεράρ το 1932, ο οποίος ήταν 17 ετών και 9 μηνών. Στις 8 Σεπτεμβρίου, πραγματοποίησε το πρώτο του ματς με την εθνική του ομάδα απέναντι στην Κροατία σε μια νίκη με 4-2. Με το ντεμπούτο του, έγινε ο νεότερος που έπαιξε ποτέ για την Γαλλία από το Μορίς Γκαστίγκερ το 1914. 

Στις 7 Οκτωβρίου 2020, ο Καμαβινγκά ξεκίνησε βασικός στην νίκη εναντίον της Ουκρανίας με 7-1, στην οποία σκόραρε το πρώτο του γκολ με το εθνόσημο, με ένα εντυπωσιακό γυριστό σουτ στον αέρα. 

Στις 25 Ιουνίου 2021, συμπεριλήφθηκε στην αποστολή της Γαλλίας για τους Ολυμπιακούς αγώνες. Παρόλα αυτά, δεν ταξίδεψε στο Τόκιο, ύστερα από εισήγηση της ομάδας του, Ρεν. 

Ο Καμαβινγκά αγωνίστηκε δύο φορές στο Παγκόσμιο Κύπελλο 2022, στο οποίο η χώρα του κατέκτησε την δεύτερη θέση. Τόσο στο ματς των ομίλων κόντρα στην Τυνισία, όσο και στον χαμένο τελικό απέναντι στην Αργεντινή, ο Καμαβινγκά έπαιξε ως πλάγιος αριστερός αμυντικός. 

## Στατιστικά σταδιοδρομίας

### Ομάδα

### Διεθνή

## Διακρίσεις

### Ρεάλ Μαδρίτης

* Πριμέρα Ντιβισιόν: 2021-22, 2023-24
* Κύπελλο Ισπανίας: 2022-23
* Σούπερ Καπ Ισπανίας: 2022, 2024
* ΟΥΕΦΑ Τσάμπιονς Λιγκ: 2021-22, 2023-24
* ΟΥΕΦΑ Σούπερ Καπ: 2022, 2024
* Παγκόσμιο Κύπελλο Συλλόγων: 2022 
* Διηπειρωτικό Κύπελλο ΦΙΦΑ: 2024

#### Γαλλία

* Παγκόσμιο Κύπελλο Ποδοσφαίρου, φιναλίστ: 2022

**Ατομικές** 

* Λιγκ 1 Παίκτης του Μήνα: Αύγουστος 2019 

## Παραπομπές


## Εξωτερικοί σύνδεσμοι
*
* Προφίλ Γαλλίας  στο FFF 
* Προφίλ στο StadeRennais.com 
*       
* Προφίλ στο Transfermarkt.com 

Κατηγορία:Γάλλοι ποδοσφαιριστές
Κατηγορία:Ανγκολανοί ποδοσφαιριστές
Κατηγορία:Μέσοι ποδοσφαιριστές
Κατηγορία:Γάλλοι ανγκολανής καταγωγής
Κατηγορία:Γάλλοι με καταγωγή από τη Λαϊκή Δημοκρατία του Κονγκό
Κατηγορία:Ποδοσφαιριστές Εθνικής Γαλλίας Κ21
Κατηγορία:Ποδοσφαιριστές Εθνικής Γαλλίας
Κατηγορία:Ποδοσφαιριστές Σταντ Ρενναί
Κατηγορία:Ποδοσφαιριστές Σαμπιονά Νασιονάλ 3
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Ευρωπαϊκού Πρωταθλήματος 2024